b'\n_START_ARTICLE_\nCZ-TT\n_START_SECTION_\nDelovanje in materiali\n_START_PARAGRAPH_\nPi\xc5\xa1tola je prvo oro\xc5\xbeje te tovarne, ki deluje na modificiranem browningovem principu, po katerem cev zaklepa raz\xc5\xa1irjeno le\xc5\xbei\xc5\xa1\xc4\x8de naboja, ki se zaklene v odprtino za izmet tulca. Do te pi\xc5\xa1tole so v zbrojevki uporabljali browningov princip, ki je cev zaklepal s pomo\xc4\x8djo reber na zgornji strani le\xc5\xbei\xc5\xa1\xc4\x8da naboja._NEWLINE_Uporaba modificiranega browningovega principa je omogo\xc4\x8dila konstruktorjem, da so pi\xc5\xa1tolo oblikovali po sodobnih standardih z ravno zgornjo povr\xc5\xa1ino, ki omogo\xc4\x8da hitrej\xc5\xa1e iskanje tar\xc4\x8d. Poleg tega je ta sistem omogo\xc4\x8dil name\xc5\xa1\xc4\x8danje vodil zaklepi\xc5\xa1\xc4\x8da vzdol\xc5\xbe celotnega ogrodja. Zaklepi\xc5\xa1\xc4\x8de pri tej pi\xc5\xa1toli te\xc4\x8de po notranji strani ogrodja, zaradi \xc4\x8desar je zaklepi\xc5\xa1\xc4\x8de nekoliko o\xc5\xbeje od ogrodja, to pa malce ote\xc5\xbeuje hitro napenjanje prazne pi\xc5\xa1tole._NEWLINE_Pi\xc5\xa1tola ima sodobno polimerno ogrodje, cev in dvodelno teleskopsko vodilo povratne vzmeti sta izdelana iz nerjave\xc4\x8dega jekla, zaklepi\xc5\xa1\xc4\x8de, spro\xc5\xbeilec, zunanje kladivce in ostali vitalni deli pa iz bruniranega jekla. TT uporablja preizku\xc5\xa1eno delovanje spro\xc5\xbeilca, na pi\xc5\xa1toli pa so name\xc5\xa1\xc4\x8deni enaki vzvodi kot na pi\xc5\xa1toli CZ-75. Ena ve\xc4\x8djih pomankljivosti te pi\xc5\xa1tole je ta, da ni pripravljena za levoro\xc4\x8dne strelce, saj so vsi vzvodi name\xc5\xa1\xc4\x8deni na levi strani. Tako se ena za drugo na ogrodju nahajajo varovalka, vzvod za spu\xc5\xa1\xc4\x8danje zaklepi\xc5\xa1\xc4\x8da in spojnica, ki slu\xc5\xbei razdiranju oro\xc5\xbeja. Na braniku spro\xc5\xbeilca se na levi strani nahaja tudi dokaj velik gumb za izmet okvirja._NEWLINE_Kladivce je olaj\xc5\xa1ano z luknjo v sredini in dovolj veliko za preprosto napenjanje. Spro\xc5\xbeilec je srpasto ukrivljen, branik pa zaobljen. Pi\xc5\xa1tola deluje v enojnem in dvojnem delovanju spro\xc5\xbeilca, sila potrebna za izstrelitev naboja pri enojnem delovanju je okoli 3000 g, pri dvojnem pa kar okoli 6200g, kar je veliko. Triti\xc4\x8dkovni merki so nizki in nenastavljivi, pi\xc5\xa1tola pa je na voljo tudi z integriranim kompenzatorjem odsuna. Kompenzator je sestavljen iz dveh lukjic premera 3,8 mm na koncu cevi skozi katere nekaj odve\xc4\x8dnih smodni\xc5\xa1kih plinov uide nazgor in tako pomaga pri bla\xc5\xbeitvi odskoka pi\xc5\xa1tole navzgor.'